b'\n_START_ARTICLE_\nUte de Lange Nilsen\n_START_SECTION_\nUtdannelse\n_START_PARAGRAPH_\nUte de Lange Nilsen tok svennebrev som gullsmed i Tyskland i 1947-50, og studerte ved Kunsth\xc3\xa5ndverksskolen i 1948-53.\n_START_SECTION_\nSmykkekunst\n_START_PARAGRAPH_\nHun kom til Norge som nyutdannet gullsmed i 1953/54. Hun arbeidet ett \xc3\xa5r ved Holthe smykkefabrikk i Arendal, f\xc3\xb8r hun reiste tilbake til Tyskland for \xc3\xa5 ta mesterbrev i 1956. Senere vendte hun tilbake til Arendal, og har siden bodd i byen. Hun har hatt eget gullsmedverksted og utsalg flere steder i byen. Hun har deltatt p\xc3\xa5 flere utstillinger, herunder vandreutstillingen \xc2\xabNorske kunsth\xc3\xa5ndverkere Agder\xc2\xbb i 1982, utstilling i Lyngdal kunstforening i 1982 og utstilling i Hillestad galleri i Tovdal i 1987.\n_START_SECTION_\nDukketeater\n_START_PARAGRAPH_\nUte de Lange Nilsen er ogs\xc3\xa5 kjent for sin dukketeatervirksomhet, og har v\xc3\xa6rt aktiv i Arendal figur- og dukketeater og i Arendal Dramatiske Selskab. Hun har holdt flere kurs i dukkemaking og arrangert dukketeaterkurs for barn og unge. I 2010 var hun primus motor for forestillingen Nattens hemmeligheter, med kjente figurer som Pierrot og m\xc3\xa5nen, Columbine og Harlequin._NEWLINE_Forestillingen Den magiske kosten i februar 2013 skulle v\xc3\xa6re hennes 19. og siste forestilling siden etableringen p\xc3\xa5 slutten av 1960-tallet. Per 2018 er hun likevel fortsatt engasjert i Arendal figur- og dukketeater, og har blant annet laget \xc2\xabPrinsessen\xc2\xbb som har hovedrollen i stykket Prinsessen og gleden. Dette stykket ble fremf\xc3\xb8rt blant annet under Arendal Vinterfestival i januar 2018.\n_START_SECTION_\nOrganisasjonstilh\xc3\xb8righet\n_START_PARAGRAPH_\nUte de Lange Nilsen er medlem i Norske kunsth\xc3\xa5ndverkere S\xc3\xb8r-Norge (NK S\xc3\xb8r-Norge) og UNIMA Norge (Union Internationale de la Marionnette).'